**ŠTVRŤROK JE UŽ ZA NAMI ...**

* ***ŠKOLSKÉ KULTÚRNE PODUJATIA***

Nový školský rok 2018/2019 sme začali v pondelok dňa 03. 09. jeho **SLÁVNOSTNÝM OTVORENÍM**. Všetkým žiakom od 1. po 9. ročník a zamestnancom školy v ňom prajeme veľa zdaru, usilovnej práce a úspechov.

Koncom septembra sa uskutočnila obľúbená **ŽIACKA BURZA**, na ktorej sa naši žiaci ukázali ako vynaliezaví obchodníci a dobrí kupujúci. Tradičným tovarom boli hračky, ale objavili sa i vlastné výrobky – Aničkine mydielka a Nelkine pukance, ktoré rozvoňali celú školu.

V piatok 12. 10. naši žiaci 1. a 4. ročníka otvorili milým kultúrnym programom slávnostné stretnutie polomských dôchodcov pri príležitosti **OKTÓBRA -** **MESIACA ÚCTY K STARŠÍM**.

V utorok 23. 10. sa v škole uskutočnila súťaž **SOM TALENT**, v ktorej nás mnohí prekvapili svojimi výkonmi. Tých najšikovnejších p**orota aj ocenila: kúzelníčky Zuzanu Šimkovú (4.A) a Adélu Bronďošovú (3.A), speváčku Janku Gunárovú (7.A), tanečníkov Patrika Kučeráka (2.A) a Leóna Kotlára (1.B) a skupinu spevákov z 1.A Viliama Smolku, Filipa Fafráka a Jaroslava Vilima.** Víťazmi však boli všetci, pretože prekonali strach a trému a dokázali vystúpiť pred publikom.

V stredu 07. 11. sa v ŠKD konala **OBĽÚBENÁ HALLOWEENSKA PÁRTY**. Okrem detskej diskotéky a strašidelných masiek si mohli žiaci vyskúšať aj rôzne súťaže a dobre sa zabaviť.

Celá škola sa tiež v týchto dňoch ocitla nielen v **JESENNEJ, ALE AJ V HALLOWEENSKEJ STRAŠIDELNEJ VÝZDOBE**, v ktorej triedy ochotne súťažili o „najstrašnejšiu“ výzdobu.

* ***PROJEKTOVÉ VYUČOVANIE***

V stredu 05. 09. sa pre žiakov príslušných ročníkov uskutočnil celodenný spoločensko-vedný kurz **„UŽ SOM PRVÁK – PRVÁČKA, UŽ SOM PIATAK – PIATAČKA“**.

Septembrový týždeň v dňoch od 24. 09. do 26. 09. bol venovaný aktivitám realizovaným pri príležitosti **EURÓPSKEHO DŇA JAZYKOV A MEDZINÁRODNÉHO DŇA CESTOVNÉHO RUCHU.** Žiaci vytvárali zaujímavé projekty, riešili rôzne úlohy, kvízy, dokonca si aj zaspievali piesne v cudzích jazykoch.

 Týždeň od 15. 10. do 19. 10. bol vyhlásený za **TÝŽDEŇ ZDRAVEJ VÝŽIVY**. Žiaci 1. a 2. stupňa zrealizovali obrovské množstvo zaujímavých aktivít: výrobu zeleninových šalátov a ďalších zdravých jedál, výstavu o zdravej výžive, cvičenie na školskom dvore v rytme zumby, cvičenie tabata, ale aj súťaží v podobe zdolávania prekážkových dráh. Žiaci sa tiež venovali výrobe chutných smootie nápojov.

 Týždeň od 19. 11. po 23. 11. bol zase vyhlásený za **TÝŽDEŇ BOJA PROTI DROGÁM.** Počas neho žiaci a učitelia na 1. a 2. stupni uskutočnili obrovské množstvo rôznorodých aktivít venovaných tejto problematike – výrobu plagátov a letákov, tvorbu prezentácií v Power Pointe, tvorbu projektov na tému „Drogy v spoločnosti“, vedomostné kvízy, výtvarné popoludnia, ale aj športové aktivity ako halový futbalový turnaj, turnaj vo vybíjanej a rôzne športové disciplíny pod heslom „Zober loptu, nie drogu!“. Tiežsa uskutočnili **preventívne aktivity v triedach v spolupráci s pani Mgr. M. Banďošovou a zamestnancami CPPPaP v Rožňave**.

* ***EXKURZIE A VÝLETY***

**Vo štvrtok 20. 09.** sme navštívili **HRAD** **ŠOMOŠKA V CEROVEJ VRCHOVINE** – nielen historickú, ale aj národnú prírodnú rezerváciu, ktorá sa nachádza priamo na hranici s Maďarskom. Počas príjemnej prechádzky náučným chodníkom mali žiaci možnosť sledovať aj európsky unikát – kamenný vodopád, jeden z najpôsobivejších prírodných útvarov na Slovensku.

**V stredu 24. 10. sa žiaci 5.A a 6.A zúčastnili v GOS v Rožňave TVORIVÝCH DIELNÍ** – v hrnčiarskej dielni vyrábali hlinené lopáriky s jesennou tematikou a v textilnej dielni sa učili maľovať na plátno a žiaci deviateho ročníka zase **prezentácie stredných škôl v Rožňave pod názvom VOĽBA POVOLANIA**, z ktorej si odniesli dôležité informácie o možnostiach ďalšieho štúdia a študijných odboroch na stredných školách.

Dňa 25. 10. sa v rámci účelového cvičenia na 2. stupni žiacizúčastnili **PREHLIADKY VOJENSKEJ TECHNIKY**, motorových vozidiel a postupu pri chemickom znečistení v kasárňach v  Rožňave.

V pondelok 12. 11. sa žiaci deviateho a ôsmeho ročníka zúčastnili v galérii Baníckeho múzea v Rožňave výstavy **„GEMER V OBDOBÍ 1. ČSR“**, ktorú múzeum usporiadalo pri príležitosti okrúhleho 100. výročia vzniku Československej republiky (28. 10. 1918). Žiaci si vypočuli odbornú prednášku, pozreli vystavené exponáty a navštívili tiež výstavu maliarskych diel rožňavského rodáka Kolomana Tichého.

V dňoch 07. 11. a 28. 11. sa v **HVEZDÁRNI V ROŽŇAVE** žiaci 7.A a 9.A zúčastnili odborných prednášok s praktickými ukážkami z oblasti astronómie.

Žiaci 9. ročníka sa v týchto dňoch pod vedením pani výchovnej poradkyne zúčastnili tiež **DNÍ OTVORENÝCH DVERÍ STREDNÝCH ŠKÔL** so zámerom oboznámiť sa so študijnými odbormi. Oboznámili sa tak s Obchodnou akadémiou a Strednou odbornou školou technickou v Rožňave.

* ***BESEDY***

V utorok 18. 09. navštívili našu školu príslušníci policajného zboru, ktorí k nám priviedli aj ich štvornohého kolegu – policajného psa vycvičeného na odhaľovanie drog. Psík prišiel pozvať žiakov na besedu **O ŠKODLIVOSTI DROG A INÝCH OMAMNÝCH LÁTOK** osobne do tried a hneď im aj predviedol ukážku svojej práce.

V pondelok 15. 10. sa uskutočnila **BESEDA S P. KÓNYOVOU** – pani asistentkou osvety a zdravia z RÚVZ, ktorá žiakom hravou formou priblížila problematiku potreby umývania rúk a chorôb spojených so špinavými rukami. Žiaci si tak aktivitami na prevenciu pred prenosnými chorobami pripomenuli **MEDZINÁRODNÝ DEŇ UMÝVANIA RÚK**.

* ***ZDRAVÁ A ZELENÁ ŠKOLA***

V piatok 28. 09. sme si v našej škole výrobou dekorácie, mliečnymi desiatami a ďalšími aktivitami pripomenuli **SVETOVÝ DEŇ MLIEKA**.

Pondelok 08. 10. bol zase vyhlásený za **DEŇ JABLKA**. Žiaci súťažili, spievali, vypracovávali jabĺčkové úlohy a samozrejme aj ochutnávali výborné šťavnaté jabĺčka.  Celý deň bol veselý, plný jablkových aktivít a vitamínov.

V pondelok 08. 10. sme využili teplé októbrové lúče babieho leta a vyrazili na **BICYKLOCH NA PODSÚĽOVÚ**, kde si pre žiakov učitelia a asistenti pripravili rôzne súťaže.

V mesiaci október sme so žiakmi 2. stupňa tiež pokračovali v **SÚŤAŽNOM PROJEKTE NADÁCIE TESCO** s cieľom tvorivými aktivitami so žiakmi skrášliť školský areál a okolie školy tentoraz **VÝSADBOU STROMČEKOV, RUŽÍ, POPÍNAVÝCH RASTLÍN A KROV.**

* ***SPOLUPRÁCA S ČESKOU ŠKOLOU***

Naša škola sa opäť zapojila do **ČESKO-SLOVENSKÉHO PROJEKTU "ZÁLOŽKA SPÁJA ŠKOLY"**, prostredníctvom ktorého nadviazala kontakty so základnou školou v meste Lanškroun v Česku, v okrese Ústí nad Orlicí v Pardubickom kraji. Žiaci a učitelia vyrobili zaujímavé a netradičné záložky do kníh na tému: „**Rozprávky, bájky, povesti a príbehy nepoznajú hranice“** a odoslali ich našej partnerskej základnej škole na výmenu. Česká škola zase vyrobila a poslala záložky všetkým našim žiakom na 1. stupni. Pri výrobe záložiek boli použité rôzne techniky: vystrihovanie, lepenie, skladanie origami, maľovanie a mnohé ďalšie. Cieľom projektu bolo podporiť čítanie prostredníctvom výmeny záložiek do kníh.

* ***SPOLUPRÁCA S PREDŠKOLÁKMI***

Od začiatku školského roka sa rozbehol **PROJEKT SPOLUPRÁCE S MATERSKOU ŠKOLOU** pod vedením pani učiteliek 1. ročníka a materskej školy. Naši prváci sa so svojimi mladšími kamarátmi z materskej školy stretávali pri zábavných pohybových hrách v telocvični, navštívili predškolácku triedu, kde sa aj zahrali, aj spoločne učili a v nasledujúcich mesiacoch plánujú ďalšie spoločné projekty.

* ***ŠPORT***

Tak ako každý rok aj tento rok sa v septembri v Dobšinej konala **SÚŤAŽ V CEZPOĽNOM BEHU ŽIAKOV A ŽIAČOK ZÁKLADNÝCH A STREDNÝCH ŠKÔL**. V chladnom jesennom počasí si naši žiaci zmerali sily s ostatnými žiakmi z okresu. Napriek tomu, že neobsadili popredné miesta, patrí im pochvala za snahu a odhodlanie súťažiť.

V piatok 28. 09. sa žiačky **Laura K. Molnárová (9.A), Martina Tomášiková (9.A) a Aneta Ferencová (6.A)** zúčastnili OBVODNÉHO KOLA **SÚŤAŽE V BEDMINTONE**, ktorá sa konala v Rožňave. Súťažilo sa v dvojhrách a štvorhrách. V silnej konkurencii sa **dievčatá umiestnili na peknom 4. mieste**.

V stredu dňa 12. 10. nás naši športovci reprezentovali na **2. ROČNÍKU BEHU ULICAMI OBCE NIŽNÁ SLANÁ**. Po výborných výkonoch  priniesli do školskej zbierky dve druhé a jedno tretie miesto: **Barbora Priesterová (9.A) 2. miesto v behu na 1300 m, Nela Olexová (3.A) 2. miesto v behu na 300 m a Juraj Koltáš (6.A) 3. miesto v behu na 900 m.**

V dňoch 22. 11. a 23. 11. sa v Rožňave žiaci a žiačky zúčastnili **OBVODNÉHO KOLA ŽIAKOV ZÁKLADNÝCH ŠKÔL VO FLORBALE**, kde si zmerali sily s ostatných školami v okrese Rožňava a hoci nepostúpili, držali sa statočne.

* ***TESTOVANIA***

V dňoch 17. 10. a 18. 10. sa uskutočnilo **TESTOVANIE ŽIAKOV 1. ROČNÍKA NA POHYBOVÚ A TELESNÚ ZDATNOSŤ**, ktoré sa bude opakovať ešte raz v 3. ročníku. Žiaci museli zvládnuť rôzne „disciplíny“ ako napr.: sed – ľah, skok do diaľky z miesta, člnový beh a niekoľko ďalších. Cieľom testovanie je zistiť a odporučiť rodičom, na aké druhy športov majú ich deti predpoklady.

V piatok 09. 11. vďaka projektu **E-TESTOVANIE**, do ktorého je naša škola zapojená, si žiaci 5. ročníka mohli overiť svoje vedomosti z predmetov matematika, slovenský jazyk a literatúra, vyskúšať si rôzne typy úloh a pripraviť sa na povinné **CELOSLOVENSKÉ TESTOVANIE**, ktoré našich piatakov potrápilo 21. 11.

* ***ÚSPECHY V SÚŤAŽIACH***

Gratulujeme **Miroslavovi Chomiakovi (4.A) k 3. miestu v šachovej súťaži** uskutočnenej pri príležitosti Dňa samospráv Pustá Poloma, Polomka a Gemerská Poloma dňa 08. 09. v Gemerskej Polome.

Ďakujeme **Miroslavovi Chomiakovi (4.A) a Bianke Chomiakovej (3.A)** za vzornú reprezentáciu na recitačnej súťaži rozprávok **ZLATÁ PODKOVA, ZLATÉ PERO, ZLATÝ VLAS**, ktorá sa konala 25. 09. v Slavošovciach.

Ďakujeme **Patrikovi Fabiánovi (5.A), Miroslavovi Chomiakovi (4.A) a Bianke Chomiakovej (3.A) za reprezentáciu v ŠKOLSKÝCH MAJSTROVSTVÁCH OKRESU ROŽŇAVA ŽIAKOV A ŽIAČOK V ZRÝCHLENOM ŠACHU**, ktoré sa konali 10. 10. v Gemerskej Polome a**gratulujeme** **Miroslavovi Chomiakovi k 2. miestu a Bianke Chomiakovej k 1. miestu, ktoré získali vo svojich kategóriách.**

Ďakujeme za reprezentáciu žiačkam **Kristíne Demkovej (6.A), Anete Ferencovej** **(6.A),** **Barbore Priesterovej (9.A) a Laure K. Molnárovej** **(9.A),** ktoré sa 14. 11. v Rožňave zúčastnili **OKRESNÉHO KOLA SÚŤAŽE V ZIMNOM ARANŽOVANÍ a gratulujeme Kristíne Demkovej k 1. miestu, ktoré získala vo svojej kategórii.**

**Gratulujeme Janke Gunárovej (7.A) k 2. miestu súťaže v speve rómskych piesní** **RÓMSKY TALENT**, ktorá sa konala 22. 11. v Dobšinej.

**Gratulujeme Romanovi Spišiakovi (9.A) k 1. miestu získanému v OKRESNOM KOLE OLYMPIÁDY ZO SLOVENSKÉHO JAZYKA A LITERATÚRY – KATEGÓRIA C**, ktorá sa konala 28. 11. v Rožňave.

* ***NADAČNÉ ZBIERKY***

Dňa 0**9. 11.** sa konalo podujatie **HODINA DEŤOM**. Dobrovoľníci – žiaci zo 6.A a 9.A so žltými pokladničkami s motívom maskota Huga vyzbierali pre deti, ktoré potrebujú pomoc, celkom 135,49 €. Za každú finančnú čiastku všetkým, ktorí prispeli, ďakujeme.

* ***INÉ***

Taktiež sme realizovali alebo začali: • s bohatou krúžkovou činnosťou, ktorú v škole máme aj vďaka zapojeniu sa do **NÁRODNÉHO PROJEKTU „ŠKOLA OTVORENÁ VŠETKÝM“** • **SEPAROVANÝM ZBEROM, ZBEROM PAPIERA A PLASTOVÝCH VRCHNÁČIKOV** na pomoc deťom s ťažkým zdravotným postihnutím • **SÚŤAŽOU POTRAVINOVÉHO REŤAZCA AGROMILK „RECYKLUJ A VYHRAJ“** • **SÚŤAŽOU DOMESTOS** zameranou na skrášlenie žiackych toaliet • **KAMPAŇOU ČERVENÉ STUŽKY** zameranou na problematiku choroby AIDS • **RÔZNYMI VÝTVARNÝMI SÚŤAŽAMI** a viacerými ďalšími aktivitami, o ktorých sa môžete dozvedieť na našej internetovej stránke.